คำสั่งหัวหน้าคณะรักษาความสงบแห่งชาติ ที่ 50/2560 เรื่อง แก้ไขเพิ่มเติมคำสั่งหัวหน้าคณะรักษาความสงบแห่งชาติ ที่ 59/2559
คำสั่งหัวหน้าคณะรักษาความสงบแห่งชาติ
คำสั่งหัวหน้าคณะรักษาความสงบแห่งชาติ
ที่ ๕๐/๒๕๖๐
เรื่อง
แก้ไขเพิ่มเติมคำสั่งหัวหน้าคณะรักษาความสงบแห่งชาติ ที่ ๕๙/๒๕๕๙
 

ตามที่ได้มีคำสั่งหัวหน้าคณะรักษาความสงบแห่งชาติ
ที่ ๕๙/๒๕๕๙ ลงวันที่ ๒๗ กันยายน พุทธศักราช ๒๕๕๙ กำหนดให้นายนที ขลิบทอง
ดำรงตำแหน่งผู้อำนวยการสำนักงานกองทุนหมู่บ้านและชุมชนเมืองแห่งชาติต่อไปจนถึงวันที่
๕ พฤศจิกายน ๒๕๖๐ นั้น
เนื่องจากปัจจุบันภารกิจของกองทุนหมู่บ้านมีความคืบหน้าไปได้ดีและอยู่ในระหว่างการริเริ่มโครงการใหม่จำเป็นต้องได้รับการผลักดันอย่างต่อเนื่อง
ประกอบกับการสรรหาผู้อำนวยการสำนักงานกองทุนหมู่บ้านและชุมชนเมืองแห่งชาติจะต้องใช้เวลาดำเนินการอีกระยะหนึ่ง
ดังนั้น
เพื่อให้การขับเคลื่อนการดำเนินการตามนโยบายของรัฐบาลผ่านกลไกกองทุนหมู่บ้านและชุมชนเมืองมีความต่อเนื่องและเกิดผลเป็นรูปธรรมโดยเร็วอันจะเป็นประโยชน์ต่อการปฏิรูปด้านเศรษฐกิจและสังคมของประเทศ

อาศัยอำนาจตามความในมาตรา
๒๖๕ ของรัฐธรรมนูญแห่งราชอาณาจักรไทย ประกอบกับมาตรา ๔๔
ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗
หัวหน้าคณะรักษาความสงบแห่งชาติโดยความเห็นชอบของคณะรักษาความสงบแห่งชาติ
จึงมีคำสั่งดังต่อไปนี้

ข้อ ๑ ให้ยกเลิกความในข้อ ๑๓
ของคำสั่งหัวหน้าคณะรักษาความสงบแห่งชาติ ที่ ๕๙/๒๕๕๙ เรื่อง
ประกาศรายชื่อเจ้าหน้าที่ของรัฐที่อยู่ระหว่างการถูกตรวจสอบเพิ่มเติม ครั้งที่ ๘
และการปรับปรุงการบริหารงานบุคคลในบางหน่วยงานของรัฐ ลงวันที่ ๒๗ กันยายน
พุทธศักราช ๒๕๕๙ และให้ใช้ความต่อไปนี้แทน
ข้อ ๑๓ เพื่อประโยชน์ในการปฏิบัติหน้าที่ให้มีความต่อเนื่องและไม่กระทบต่อการปฏิบัติงานซึ่งกำลังดำเนินไปด้วยดี
ให้นายนที ขลิบทอง
ดำรงตำแหน่งผู้อำนวยการสำนักงานกองทุนหมู่บ้านและชุมชนเมืองแห่งชาติต่อไป
จนถึงวันที่ ๕ พฤศจิกายน พ.ศ. ๒๕๖๑ และให้ผู้มีหน้าที่และอำนาจดำเนินการตามกฎหมายและระเบียบที่เกี่ยวข้องต่อไป

ข้อ ๒ ในกรณีที่เห็นสมควรนายกรัฐมนตรีหรือคณะรัฐมนตรีอาจเสนอให้คณะรักษาความสงบแห่งชาติแก้ไขเปลี่ยนแปลงคำสั่งนี้ได้

ข้อ ๓[๑] คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


สั่ง ณ วันที่ ๙
พฤศจิกายน พ.ศ. ๒๕๖๐
พลเอก ประยุทธ์ จันทร์โอชา
นายกรัฐมนตรี


ภวรรณตรี/จัดทำ
๙ พฤศจิกายน
๒๕๖๐

พัชรภรณ์/ตรวจ
๙ พฤศจิกายน
๒๕๖๐






























[๑] ราชกิจจานุเบกษา
เล่ม ๑๓๔/ตอนพิเศษ ๒๗๓ ง/หน้า ๑๘/๙ พฤศจิกายน ๒๕๖๐